दाखला लेइयै दपैह्रीं सूरज घर पुज्जा। ओह् अति खुश हा। किश कताबां बी लेई आया हा। लगभग सताह्ठ रपेऽ बी बची गे हे। ओह् उन्न लीलो ई देई ओड़े। लीलो बी बड़ी खुश ही। सूरजै रुट्टी खादी ते नमियां कताबां लेइयै बेहिया। नमीं लाड़ी होऐ, नमीं कताब होऐ, नमीं गड्डी जां कोई नमां रिश्ता होऐ शुरू-शुर च बड़ा शौक हुंदा ऐ पर किश दिनें परैंत्त ओह् इनेईं आम चीजां समझन लगी पौंदा ऐ। नमें चाऽ ते नमें गै हुंदे पर हर मनुक्खै पर हर खुआन लागू नी हुंदा ते सूरज बी नेह् मनुक्खें चा गै हा। कालजै दे तौर-तरीके स्कूलै शा भलेआं बक्खरे-बक्खरे हे। स्कूलै च मास्टरें दा त्राह् हुंदा ऐ। जे पानी पीन बी जाना तां पुच्छियै जाना। कालजें च इ’यै नेही कोई गल्ल नीं हुंदी। इत्थें पढ़ने आह्लें दे मनै पर इक्क नोखी मस्ती हुंदी ऐ।